Lotte Bundsgaard (S), 1999-11-25:
I Socialdemokratiet lægger vi stor vægt på, at de gode sider ved den danske kultur bevares og videreudvikles.
Vi mener, det er afgørende, at vi bliver ved med at have et samfund, der bygger på respekt, tolerance og gensidig forpligtelse mellem alle i vores samfund.
Enkelte partier i dette Folketing forsøger at tage patent på danskheden
, forsøger at fremstille det at være dansk som en statisk størrelse, der stoppede, da Dannebrog faldt ned fra himlen. Danskheden for os i Socialdemokratiet kendetegnes derimod ved, at danskheden udvikler sig hele tiden.
Men fundamental er retten til at blive modtaget med positive forventninger.
Fundamental er det enkelte menneskes ret til at blive betragtet som værdifuldt, og fundamental er alles pligt til at bidrage til fællesskabet.
Vi vil bibeholde disse gode træk ved den danske kultur.
Derfor ligger det os også meget på sinde, at også de udlændinge, der kommer til vores land, bliver en del af vores fællesskab.
Lad mig nævne nogle elementer i vores integrations- og udlændingepolitik, der viser det: Med den nye integrationslov, som bygger på rettigheder og pligter, integrerer vi udlændinge bedre i vores samfund.
Vores udlændingepolitik er også konsekvent, vi stiller krav til de enkelte udlændinge om en ordentlig og en ansvarlig opførsel, vi stiller krav om, at man lærer det danske sprog, og vi har indført regler, der forsøger at sikre, at udlændingeloven ikke misbruges. Kvinders rettigheder skal ikke kun være ordentlige blandt danske kvinder.
Også kvinder med en anden etnisk baggrund skal sikres ordentlige forhold.
I Socialdemokratiet vil vi ikke finde os i kvindeundertrykkelse, hvad enten det foregår i en kernedansk familie eller i en familie med en udenlandsk baggrund.
Derfor har vi på udlændingeområdet vedtaget en lov, der forsøger at forhindre familiesammenføringer ved tvangsægteskaber, og derfor støtter vi de muslimske kvinder, der arbejder for at forbedre forholdene for andre muslimske kvinder.
Dansk Folkeparti forsøger med dette beslutningsforslag
endnu en gang at starte en debat om udlændinge i vores land på et helt forkert grundlag.
I bemærkningerne til forslaget om at nedsætte en udlændingekommission forsøger Dansk Folkeparti at tegne et efter vores mening skræmmebillede af, at Danmark er ved at udvikle sig til et samfund, hvor danskheden forsvinder.
I Socialdemokratiet mener vi ikke, der er grund til at frygte, at Danmark udvikler sig væk fra danskheden.
Vi mener, at danskheden nok skal bestå, hvis vi ellers husker at stille krav til hinanden, hvis vi husker tolerancen, og hvis vi husker at deltage i debatten. Dansk Folkepartis konstante og ensidige fokusering på de kriminelle blandt unge med en anden etnisk baggrund graver derimod grøfter mellem forskellige befolkningsgrupper.
Dansk Folkepartis politik kan medføre, at alle unge med en anden etnisk baggrund bliver betragtet som pariaer, der ikke skal være med i vores fællesskab, vores danske fællesskab på arbejdsmarkedet og i fritidslivet.
Hvis Dansk Folkeparti ønskede at gøre noget for at sikre danskheden, burde de begynde at beskæftige sig mere med, hvordan vi sikrer job til mennesker med en anden hudfarve, hvordan vi sikrer en reel integration af disse mennesker.
For kun ved god integration sikres et godt dansk fællesskab.
I Socialdemokratiet vil vi have et dansk samfund, hvor der er plads til forskellige hudfarver, hvor der er plads til forskellige nationaliteter, hvor der er plads til både fynboer og københavnere, hvor der er plads til protestanter og katolikker, muslimer og jøder, bønder og byboer, mænd og kvinder, yngre og ældre, men hvor man respekterer hinanden, og hvor man stiller krav til hinanden, uanset hvilken baggrund man kommer fra.
I Socialdemokratiet deltager vi ofte i gode og fordomsfrie debatter om, hvordan vi bedre integrerer flygtninge og indvandrere i vores danske fællesskaber.
Vi mener, der er statistik og viden nok til at tage en god og fremadskuende debat blandt mennesker i vores samfund.
Dansk Folkepartis forslag om, at vi ud fra kommissionens arbejde skal have en folkeafstemning, har vi kun hovedrysten tilovers for.
Vi mener bestemt ikke, at det er god dansk moral at sende menneskeskæbner til folkeafstemning.
Derfor kan vi ikke støtte nedsættelsen af en udlændingekommission, som har det formål, der er beskrevet i beslutningsforslaget.
Jeg vil da godt tilføje, at vi i Socialdemokratiet er villige til at se på andre forslag til, hvordan vi positivt forbedrer integrationen af flygtninge og indvandrere i vores land.
Vi deltager gerne i en debat med partierne i dette Folketing om, hvordan og under hvilke former vi kan gøre integrationen endnu bedre, end den er i dag.
Men det her beslutningsforslag kan vi kun afvise.